## Educació obri el termini perquè els centres docents sol·liciten auxiliars de conversa d’anglés, francés, alemany i italià per al curs 2025-26

*** Poden participar en el programa els centres docents de Primària, ESO, Batxillerat i Formació de Persones Adultes
* L’objectiu és donar suport al professorat per a millorar la competència comunicativa oral en llengua estrangera de l’alumnat i promoure actituds positives respecte a la interculturalitat**

La Conselleria d’Educació, Cultura, Universitats i Ocupació ha publicat en el DOGV dos resolucions ([anglés](https://dogv.gva.es/datos/2025/03/27/pdf/2025_7661_va.pdf) i [altres llengües](https://dogv.gva.es/datos/2025/03/28/pdf/2025_7681_va.pdf)) per les quals es convoca els centres docents no universitaris perquè sol·liciten auxiliars de conversa en llengua estrangera d’anglés, alemany, francés i italià per al curs 2025-26.

El programa d’auxiliars de conversa té com a objectiu donar suport al professorat i desenrotllar la competència comunicativa oral en llengua estrangera de l’alumnat. Així, la seua funció principal és fomentar les destreses orals dels estudiants, a més de promoure actituds positives respecte a la interculturalitat.

En el cas dels auxiliars de conversa d’anglés, que seran subvencionats per la Conselleria d’Educació, poden participar en este programa els centres sostinguts amb fons públics que impartisquen Educació Primària, ESO, Batxillerat i els centres de Formació de Persones Adultes de titularitat de la Generalitat, i quedarà oberta la convocatòria per primera vegada als centres concertats. Així mateix, també serà una novetat que podran accedir per primera vegada també a este recurs les escoles oficials d’idiomes.

En el cas dels auxiliars d’alemany, francés i italià, gestionats pel Ministeri, la convocatòria es dirigix a centres públics que impartisquen Educació Primària, ESO, Batxillerat i centres de Formació de Persones Adultes de titularitat de la Generalitat que impartisquen, almenys una àrea de llengua estrangera que concorde amb la llengua de l’auxiliar que se sol·licita.

**Característiques del programa**

El període d’estada de l’auxiliar de conversa és el comprés entre l’1 d’octubre de 2025 (excepte situacions excepcionals en les quals podrà ser més tard) i el 31 de maig de 2026.

Hauran d’atendre el centre d’acord amb el calendari lectiu durant 14 hores setmanals (francés, alemany i italià) o 16 hores setmanals (anglés). Per la seua banda, el centre distribuirà les hores setmanals en 4 o 5 dies consecutius, excepte en casos justificats i sempre d’acord amb les seues necessitats.

L’auxiliar de conversa és assignat a un tutor, preferentment entre els docents que vehiculen continguts en llengua estrangera. Esta figura no es considera personal docent, per la qual cosa haurà de compartir les hores lectives amb el professorat al qual ha sigut assignat i en cap circumstància romandrà només amb l’alumnat ni assumirà responsabilitats que corresponguen al professorat.

**Funcions**

L’objectiu dels auxiliars de conversa és reforçar la interacció oral de l’alumnat en la llengua estrangera per a la qual han sigut seleccionats i mai podran assignar intervencions en una altra llengua estrangera per a la qual no hagen sigut assignats.

Per a fer-ho, tindrà entre les seues funcions: col·laborar amb el professorat en l’adquisició per part de l’alumnat de les competències específiques de comprensió, expressió i interacció oral en llengua estrangera; desenrotllar juntament amb el personal docent activitats comunicatives utilitzant exclusivament la llengua estrangera corresponent i actuar com a model de referència de correcció lingüística.

També es coordinaran amb el professorat per a desenrotllar la competència lingüística oral tant en les classes de llengua com en les d’àrees, matèries i mòduls no lingüístics i desenrotllaran activitats que fomenten la motivació i l’interés de l’alumnat per la llengua i la cultura del seu país d’origen mitjançant temes d’actualitat i activitats lúdiques i comunicatives.

Així mateix, tenen entre les seues funcions fomentar la creació d’un ambient plurilingüe i intercultural en el centre, a més de contribuir a la formació de professorat i col·laborar amb este en l’elaboració de materials didàctics.

**Presentació de sol·licituds**

Els centres interessats a participar en el programa d’auxiliars de conversa en anglés podran presentar la sol·licitud fins al pròxim 10 d’abril a través del [tràmit específic OVICE](https://ovice.gva.es/oficina_tactica/#/tramita/10007/25684/procedimientos).

En el cas del programa d’alemany, francés i italià hauran d’omplir la sol·licitud disponible en la web del [Servici d’Educació Plurilingüe](https://ceice.gva.es/va/web/ensenanzas-en-lenguas/auxiliares-de-conversacion) i presentar-la mitjançant [tràmit específic](https://www.gva.es/va/inicio/procedimientos?id_proc=16242) fins a l’11 d’abril.

Fecha: 30/03/2025